LT Europos Sąjungos oficialusis leidinys C 138/2

Pranešimas apie antidempingo priemonių, taikytinų magnio oksido, kurios kilmės šalis yra Kinijos Liaudies Respublika, importui, galiojimo pabaigos nagrinėjimo iniciavimą

(2004/C 138/02)

Paskelbus pranešimą apie artėjančią antidempingo priemonių, taikytinų magnio oksido, kurio kilmės šalis yra Kinijos Liaudies Respublika („atitinkama šalis“), importui, galiojimo pabaigą (1), Komisija gavo prašymą tai nagrinėti remiantis Tarybos reglamento (EB) Nr. 384/96 (2) („pagrindinis reglamentas“) 11 straipsnio 2 dalimi.

1. PRAŠYMAS NAGRINĖTI

Tokį prašymą 2004 m. kovo 9 d. gamintojų, pagaminančių didelę dalį, šiuo atveju daugiau negu 25 %, Bendrijoje pagaminamo magnio dioksido kiekio, vardu pateikė Eurométaux („pareiškėjas“).

2. PRODUKTAS

Nagrinėjamas produktas yra dabar KN kodu ex25199090 (TARIC kodas 2519 90 90 * 10) klasifikuojamas magnio oksidas („atitinkamas produktas“), kurio kilmės šalis yra Kinijos Liaudies Respublika. Šis KN kodas yra suteiktas tik informaciniais sumetimais.

3. ESAMOS PRIEMONĖS

Šiuo metu galiojanti priemonė yra Tarybos reglamentu (EB) Nr. 1334/1999 (3) nustatytas galutinis antidempingo mokestis.

4. NAGRINĖJIMO PRIEŽASTYS

Prašymas grindžiamas tuo, kad, pasibaigus priemonių galiojimui, dempingas tęstųsi arba pasikartotų, ir Bendrijos pramonė patirtų nuostolių. Remdamasis pagrindinio reglamento 2 straipsnio 7 dalimi, pareiškėjas nustatė Kinijos Liaudies Respublikos produkto normalią vertę pagal šio pranešimo 5.1 pastraipos d punkte minimą atitinkamos rinkos ekonomikos šalies kainą. Teiginys, kad dempingas tęstųsi, grindžiamas prieš tai pateiktame sakinyje nurodytos normalios vertės palyginimu su atitinkamo produkto eksporto kainomis, kuriomis jis parduodamas eksportui į Bendriją.

Atsižvelgiant į tai, apskaičiuotas dempingo skirtumas yra didelis.

Minint dempingo pasikartojimą, taip pat teigiama, kad į trečiąsias šalis, t.y. Vengriją, Japoniją ir JAV, eksportuojama dempingo kainomis.

Be to, pareiškėjas teigia, kad yra tolesnio žalingo dempingo poveikio tikimybė. Tai pareiškėjas grindžia įrodymais, teigdamas, kad pasibaigus priemonių galiojimui, dėl esamų nepanaudotų pajėgumų ir didelių atsargų atitinkamoje šalyje dabartinis atitinkamo produkto importo lygis gali padidėti.

Pareiškėjas taip pat teigia, kad, iš esmės, žalingą poveikį panaikina galiojančios priemonės, o dėl bet kokio didelio importo dempingo kainomis iš atitinkamos šalies Bendrijos pramonė vėl patirs žalą, jei priemonės nebegalios.

5. PROCEDŪRA

Pasikonsultavusi su Patariamuoju komitetu ir nustačiusi, kad yra pakankamai įrodymų, pateisinančių galiojimo pabaigos nagrinėjimo iniciavimą, Komisija pradeda nagrinėjimą pagal pagrindinio reglamento 11 straipsnio 2 dalį.

5.1. Dempingo ir žalos tikimybės nustatymo procedūra

Tyrimo metu bus nustatyta, ar yra tikimybė, kad pasibaigus priemonių galiojimui, dempingas ir žala tęsis arba vėl pasikartos, ar jos nėra.

a) Atranka

Atsižvelgdama į tikrą šiame procese dalyvaujančių šalių skaičių, Komisija, remdamasi pagrindinio reglamento 17 straipsniu, gali nuspręsti atrinkti pavyzdžius.

i) Kinijos Liaudies Respublikos eksportuotojų ir (arba) gamintojų atranka

Siekiant suteikti Komisijai galimybę nuspręsti, ar atranka yra būtina, o jei būtina, atrinkti pavyzdžius, visų eksportuotojų, gamintojų arba jų vardu veikiančių atstovų prašoma pranešti apie save Komisijai ir per 6 pastraipos b punkto i papunktyje nustatytą laiką ir šio pranešimo 7 pastraipoje nustatyta forma pateikti tokią informaciją apie savo bendrovę ar bendroves:

— pavadinimas, adresas, e. pašto adresas, telefonas ir faksas ir (arba) telekso numeris ir kontaktinis asmuo,

— apyvarta vietos valiuta ir atitinkamo gaminio, parduoto kaip eksportas į Bendriją nuo 2003 m. balandžio 1 d. iki 2004 m. kovo 31 d., kiekis tonomis,

— apyvarta vietos valiuta ir atitinkamo gaminio, parduoto į kitas trečiąsias šalis nuo 2003 m. balandžio 1 d. iki 2004 m. kovo 31 d., kiekis tonomis,

— tiksli bendrovės veikla, susijusi su atitinkamo gaminio gamyba ir atitinkamo gaminio gamybos kiekis tonomis, gamybos pajėgumai ir investicijos į gamybos pajėgumus nuo 2003 m. balandžio 1 d. iki 2004 m. kovo 31 d.,

— visų susijusių bendrovių (4), dalyvaujančių atitinkamo produkto gamyboje ir (arba) pardavime (eksportui ir (arba) vidaus rinkai) pavadinimai ir tiksli veikla,

— visa kita svarbi informacija, kuri padėtų Komisijai atrinkti pavyzdžius,

— nuoroda į tai, ar bendrovė arba bendrovės sutinka dalyvauti atrankoje, nes tai reiškia, kad jos turės atsakyti į klausimyno klausimus ir priimti tyrimo vykdytojus vietoje.

Siekdama gauti informacijos, kuri jos nuomone yra reikalinga atrenkant eksportuotojų ir (arba) gamintojų pavyzdžius, Komisija papildomai kreipsis į eksportuojančios šalies valdžios institucijas ir visas žinomas eksportuotojų ir (arba) gamintojų asociacijas.

ii) Importuotojų atranka

Siekiant suteikti Komisijai galimybę nuspręsti, ar atranka yra būtina, o jei būtina, atrinkti pavyzdžius, visų importuotojų arba jų vardu veikiančių atstovų prašoma pranešti apie save Komisijai ir per 6 pastraipos b punkto i papunktyje nustatytą laiką ir šio pranešimo 7 pastraipoje nustatyta forma pateikti tokią informaciją apie savo bendrovę ar bendroves:

— pavadinimas, adresas, e. pašto adresas, telefonas ir faksas ir (arba) telekso numeris ir kontaktinis asmuo,

— visa bendrovės apyvarta eurais nuo 2003 m. balandžio 1 d. iki 2004 m. kovo 31 d.,

— bendras darbuotojų skaičius,

— tiksli bendrovės veikla, susijusi su atitinkamo gaminio gamyba,

— atitinkamo produkto, kurio kilmės šalis yra Kinijos Liaudies Respublika, importo į Bendrijos rinką ir perpardavimo joje nuo 2003 m. balandžio 1 d. iki 2004 m. kovo 31 d. kiekis tonomis ir vertė eurais,

— visų susijusių bendrovių (5), dalyvaujančių atitinkamo produkto gamyboje ir (arba) pardavime (eksportui ir (arba) vidaus rinkai), pavadinimai ir tiksli veikla,

— visa kita svarbi informacija, kuri padėtų Komisijai atrinkti pavyzdžius,

— nuoroda į tai, ar bendrovė arba bendrovės sutinka dalyvauti atrankoje, nes tai reiškia, kad jos turės atsakinėti į klausimyno klausimus ir priimti tyrimo vykdytojus vietoje.

Siekdama gauti informacijos, kuri jos nuomone yra reikalinga atrenkant importuotojų pavyzdžius, Komisija papildomai kreipsis į visas žinomas importuotojų asociacijas.

iii) Galutinė pavyzdžių atranka

Visos suinteresuotos šalys, kurios nori pateikti bet kokią svarbią informaciją apie pavyzdžių atranką, tai privalo padaryti per šio pranešimo 6 pastraipos b punkto ii papunktyje nustatytą laiką.

Komisija ketina atlikti galutinę pavyzdžių atranką pasikonsultavusi su atitinkamomis šalimis, kurios pareiškė savo norą dalyvauti atrankoje.

Atrinktos bendrovės privalo atsakyti į klausimyno klausimus per šio pranešimo 6 pastraipos b punkto iii papunktyje nustatytą laiką ir privalo bendradarbiauti vykstant tyrimui.

Jei bendradarbiaujama nepakankamai, Komisija, remdamasi pagrindinio reglamento 17 straipsnio 4 dalimi ir 18 straipsniu, gali padaryti savo išvadą atsižvelgdama į turimus faktus. Kaip paaiškinama šio pranešimo 8 pastraipoje, išvada, padaryta remiantis turimais faktais, gali būti mažiau palanki atitinkamai šaliai.

b) Klausimynas

Siekdama gauti informacijos, kuri jos nuomone reikalinga tyrimui, Komisija išsiuntinės klausimyno klausimus Bendrijos pramonei ir visoms Bendrijos gamintojų asociacijoms, atrinktiems Kinijos Liaudies Respublikos eksportuotojams ir (arba) gamintojams, visoms eksportuotojų ir (arba) gamintojų asociacijoms, atrinktiems importuotojams, visoms prašyme įvardytoms arba tyrime, po kurio nustatomos dabartinio nagrinėjimo metu tirtinos priemonės, bendradarbiavusioms importuotojų asociacijoms bei atitinkamos eksportuojančios šalies valdžios institucijoms.

Bet kokiu atveju, visos suinteresuotos šalys turėtų nedelsdamos faksu kreiptis į Komisiją, kad sužinotų, ar jos yra įrašytos prašyme, ir prireikus prašyti klausimyno per šio pranešimo 6 pastraipos b punkto i papunktyje nustatytą laiką, jei šio pranešimo 6 pastraipos b punkto ii papunktyje nustatytas laikas taikomas visoms suinteresuotoms šalims.

c) Informacijos surinkimas ir išklausymas

Visos suinteresuotos šalys yra raginamos pareikšti savo nuomones, pateikti kitą nei atsakymai į klausimyno klausimus informaciją ir pateikti jos įrodymų. Ši informacija ir jos įrodymai privalo pasiekti Komisiją per šio pranešimo 6 pastraipos b punkto ii papunktyje nustatytą laiką.

Be to, Komisija gali išklausyti suinteresuotąsias šalis, jei jos pateikia prašymą, nurodantį, kad yra konkrečių priežasčių, dėl kurių jas reikia išklausyti. Šis prašymas privalo būti pateiktas per šio pranešimo 6 pastraipos b punkto iii papunktyje nustatytą laiką.

d) Rinkos ekonomikos šalies atranka

Paskutinio tyrimo metu, siekiant nustatyti Kinijos Liaudies Respublikos normalią vertę, tinkama rinkos ekonomikos šalimi buvo pasirinkta Indija. Dabar pareiškėjas pasiūlė pasirinkti Australiją arba JAV. Todėl suinteresuotosios šalys raginamos pateikti savo pastabas dėl šių šalių tinkamumo per šio pranešimo 6 pastraipos c punkte nustatytą laiką.

5.2. Bendrijos intereso įvertinimo procedūra

Remiantis pagrindinio reglamento 21 straipsniu, ir esant patvirtintai tikimybei, kad dempingas ir žala tęsis, bus sprendžiama, ar palikti galioti antidempingo priemones, ar jas panaikinti, jei tai neprieštaraus Bendrijos interesui. Dėl šios priežasties, jei Bendrijos pramonė, importuotojai, jų atstovų asociacijos, reprezentatyvūs vartotojai, reprezentatyvios vartotojų organizacijos įrodo, kad yra objektyvus ryšys tarp jų veiklos ir atitinkamo produkto, gali per šio pranešimo 6 pastraipos b punkto ii papunktyje nustatytą bendrą laiką pranešti apie save Komisijai ir pateikti jai informaciją. Šalys, veikusios pagal prieš tai pateikto sakinio nuostatą, gali prašyti galimybės būti išklausytomis, nurodydamos konkrečias tokio prašymo priežastis, per šio pranešimo 6 pastraipos b punkto iii papunktyje nustatytą laiką. Reikėtų pažymėti, kad į visą pagal 21 straipsnį pateiktą informaciją bus atsižvelgta, jei pateikimo metu ji bus pagrįsta faktiniais įrodymais.

6. LAIKO APRIBOJIMAI

a) Bendri laiko apribojimai

i) Klausimyno prašančioms šalims

Visos suinteresuotos šalys, nebendradarbiaujančios per tyrimą, po kurio nustatomos dabartinio nagrinėjimo metu tirtinos priemonės, turėtų paprašyti klausimyno kaip galima greičiau, bet ne vėliau kaip po 15 dienų nuo šio pranešimo paskelbimo Europos Sąjungos oficialiajame leidinyje.

ii) Šalims, kurios apie save praneša, pateikia atsakymus į klausimyno klausimus ir kitą informaciją

Visos suinteresuotos šalys, jei tyrimo metu reikia atsižvelgti į jų atstovus, privalo pranešti apie save Komisijai, pareikšti savo nuomones ir pateikti atsakymus į klausimyno klausimus arba kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje, nebent nurodyta kitaip. Atkreipiamas dėmesys į tai, kad naudojimasis dauguma pagrindiniame reglamente išdėstytų procedūrinių teisių priklauso nuo to, ar šalis pranešė apie save per minėtą laikotarpį.

Atrinktos bendrovės privalo pateikti atsakymus į klausimyno klausimus per šio pranešimo 6 pastraipos b punkto iii papunktyje nustatytą laiką.

iii) Išklausymas

Be to, per tą patį 40 dienų laikotarpį visos suinteresuotos šalys gali kreiptis į Komisiją, kad šioji jas išklausytų.

b) Konkretus atrankos laikotarpis

i) 5.1 pastraipos a punkto i papunktyje ir 5.1 pastraipos a punkto ii papunktyje nurodyta informacija turi pasiekti Komisiją per 15 dienų nuo šio pranešimo paskelbimo Europos Sąjungos oficialiajame leidinyje, jei Komisija ketina tartis su atitinkamomis šalimis, kurios pareiškė savo norą būti atrinktos per paskutinę atranką per 21 dieną nuo šio pranešimo paskelbimo Europos Sąjungos oficialiajame leidinyje.

ii) Visa kita svarbi pavyzdžių atrankos informacija, kaip nurodyta 5.1 pastraipos a punkto iii papunktyje, privalo pasiekti Komisiją per 21 dieną nuo šio pranešimo paskelbimo Europos Sąjungos oficialiajame leidinyje.

iii) Atrinktų šalių atsakymai į klausimyno klausimus privalo pasiekti Komisiją per 37 dienas nuo pranešimo apie jų dalyvavimą atrankoje dienos.

c) Konkretus laikotarpis rinkos ekonomikos šalies atrankai

Tyrimo šalys gali norėti pateikti savo pastabas apie Australijos arba JAV, kurios minimos šio pranešimo 5.1 pastraipos d punkte ir kurios yra numatytos kaip rinkos ekonomikos šalys nustatant normalią vertę Kinijos Liaudies Respublikos atžvilgiu, tinkamumą. Šios pastabos turi pasiekti Komisiją per 10 dienų nuo šio pranešimo paskelbimo Europos Sąjungos oficialiajame leidinyje.

7. RAŠTU PATEIKTA MEDŽIAGA, ATSAKYMAI Į KLAUSIMYNO KLAUSIMUS IR SUSIRAŠINĖJIMAS

Visa suinteresuotų šalių medžiaga ir prašymai privalo būti pateikiami raštu (ne elektronine forma, nebent prašoma kitaip, ir nurodant suinteresuotosios šalies pavadinimą, adresą, e. pašto adresą, telefoną ir faksą, ir (arba) telekso numerį). Visa medžiaga raštu, įskaitant informaciją, kurios prašoma šiame pranešime, atsakymai į klausimyno klausimus ir slaptas suinteresuotų šalių susirašinėjimas ženklinamas „roboto naudojimo“ (6), ir, atsižvelgiant į pagrindinio reglamento 19 straipsnio 2 dalį, kartu pateikiamas neslaptas variantas, kuris ženklinamas „SUINTERESUOTŲJŲ ŠALIŲ TIKRINIMUI“.

Komisijos adresas susirašinėjimui:

Europos Komisija Prekybos generalinis direktoratas B direktoratas Biuras: J-79 5/16 B-1049 Briuselis Faks. (+ 32 2) 295 65 05 Teleksas COMEU B 21877

8. NEBENDRADARBIAVIMAS

Tais atvejais, kai suinteresuotoji šalis atsisako leisti naudotis reikalinga informacija arba jos neteikia per nustatytą laiką, arba akivaizdžiai stabdo tyrimą, teigiamos ar neigiamos išvados pagal pagrindinio reglamento 18 straipsnį gali būti daromos remiantis turimais faktais.

Jei nustatoma, kad viena iš suinteresuotųjų šalių pateikė neteisingą arba klaidinančią informaciją, į tą informaciją nekreipiamas dėmesys ir, pagal pagrindinio reglamento 18 straipsnį, išvados gali būti daromos remiantis turimais faktais. Jei suinteresuotoji šalis nebendradarbiauja arba bendradarbiauja iš dalies, pagal pagrindinio reglamento 18 straipsnį, išvados grindžiamos turimais faktais, o rezultatas gali būti mažiau palankus suinteresuotajai šaliai nei tuo atveju, jei ji būtų bendradarbiavusi.

(1) OL C 230, 2003 9 26, p. 2.

(2) OL L 56, 1996 3 6, p. 1, su paskutiniais pakeitimais, padarytais Tarybos reglamentu (EB) Nr. 461/2004 (OL L 77, 2004 3 13, p. 12).

(3) OL L 159, 1999 6 25, p. 1, su paskutiniais pakeitimais, padarytais Tarybos reglamentu (EB) Nr. 985/2003 (OL L 143, 2003 6 11, p. 1).

(4) Susijusių bendrovių reikšmės apibrėžimus žr. Komisijos reglamento (EEB) Nr. 2454/93 dėl Bendrijos muitinės kodekso įgyvendinimo 143 straipsnyje (OL L 253, 1993 10 11, p. 1).

(5) Susijusių bendrovių reikšmės apibrėžimus žr. Komisijos reglamento (EEB) Nr. 2454/93 dėl Bendrijos muitinės kodekso įgyvendinimo 143 straipsnyje (OL L 253, 1993 10 11, p. 1).

(6) Tai reiškia, kad dokumentas yra tik vidiniam naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 4 straipsnį (OL L 145, 2001 5 31, p. 43). Tai slaptas dokumentas pagal Tarybos reglamento (EB) Nr. 384/96 19 straipsnį (OL L 56, 1996 3 6, p. 1) ir PPO susitarimo dėl 1994 m. GATT (antidempingo susitarimo) VI straipsnio įgyvendinimo 6 straipsnį.